Πρόταση η οποία μπορεί να ενισχύσει άμεσα το Εθνικό Σύστημα Υγείας με 300 κλίνες Μονάδων Εντατικής Θεραπείας κατέθεσε ο βουλευτής του ΣΥΡΙΖΑ και πρώην αναπληρωτής υπουργός Υγείας, Παύλος Πολάκης, στον υπουργό Υγείας, Β. Κικίλια, κατά τη συνάντησή τους, σε μια έμπρακτη και συμβολική κίνηση συνδρομής.

Στη συνάντηση που είχαν, παρουσία και του επικεφαλής του ΕΚΑΒ, κ. Παπαευσταθίου, ο πρώην αν. Υπουργός Υγείας ενημέρωσε τον κ. Κικίλια πως υπάρχει η δυνατότητα για σημαντική αύξηση των κλινών ΜΕΘ μέσα από την αξιοποίηση κλινών Μονάδων Αυξημένης Φροντίδας, νευροχειρουργικών ΜΑΦ, μονάδων εγκαυμάτων, στεφανιαίων μονάδων και μονάδων ανανήψεων και μετεγχειρητικές που υπάρχουν διάσπαρτες σε διαφορά νοσοκομεία, με προϋπόθεση φυσικά την κατάλληλη ενίσχυση της στελέχωσης τους.

Με τον τρόπο αυτό το ΕΣΥ μπορεί να ενισχυθεί άμεσα με επιπλέον σχεδόν 300 κλίνες ΜΕΘ για νοσηλεία ευπαθών ομάδων.

Επιπλέον συμφώνησε ότι εφόσον κάτι τέτοιο κριθεί απαραίτητο, το Υπουργείο Υγείας μπορεί να προχωρήσει στην επίταξη κλινών σε ιδιωτικά νοσοκομεία, καθώς ο νέος κανονισμός παροχών του ΕΟΠΥΥ που ψήφισε ο ΣΥΡΙΖΑ επιτρέπει την αποζημίωση χρήσης των κλινών αυτών με εύλογο τίμημα. Αυτός είναι εξάλλου και ο λόγος για τον οποίον από 35 κλίνες που είχε πέρυσι η σύμβαση του ΕΟΠΥΥ φέτος έχουν ανέβει στις 70.

Η κίνηση συνδρομής προς τη σημερινή ηγεσία του υπουργείου από τον εκπρόσωπο της προηγούμενης, όχι συνηθισμένο φαινόμενο για την Ελλάδα, έγινε ενώ ο Πολάκης είχε δεχτεί άγρια επίθεση από τον δημοσιογράφο του ΣΚΑΪ Δ. Οικονομόμου. Ο τελευταίος είχε εκστομίσει: «φαντάζεστε να ήταν ο Πολάκης που θα διαχειριζόταν την κρίση; Ο θεός μάς βοήθησε»… και σταυροκοπήθηκε.